สคร.เปิดตัวเลข “รัฐ” เบิกจ่ายงบสะสมปี 65 ตามเป้า 2.7 แสนลบ.
รัฐวิสาหกิจเบิกจ่ายงบลงทุนตั้งแต่ (ต.ค 64-ก.ย 65) สะสมกว่า 2.7 แสนลบ. ตามเป้าหมาย และยังมีแผนเบิกจ่าย ซึ่งอยู่ระหว่างการดำเนินการเบิกจ่ายอีก 3 เดือน
รัฐวิสาหกิจเบิกจ่ายงบลงทุนตั้งแต่ (ต.ค 64-ก.ย 65) สะสมกว่า 2.7 แสนลบ. ตามเป้าหมาย และยังมีแผนเบิกจ่าย ซึ่งอยู่ระหว่างการดำเนินการเบิกจ่ายอีก 3 เดือน
26 ต.ค. 2565

นางปานทิพย์ ศรีพิมล ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า การเบิกจ่ายงบลงทุนของรัฐวิสาหกิจ 43 แห่ง ที่ สคร. กำกับดูแลโดยตรง ณ สิ้นเดือนกันยายน 2565 เป็นไปตามเป้าหมาย โดยมีผลการเบิกจ่ายงบลงทุนสะสม 276,249 ล้านบาท หรือคิดเป็น 96% ของแผน
ทั้งนี้การเบิกจ่ายสะสม ประกอบด้วย การเบิกจ่ายงบลงทุนของรัฐวิสาหกิจปีงบประมาณ (ตั้งแต่เดือนตุลาคม 2564 – เดือนกันยายน 2565) 34 แห่ง จำนวน 114,690 ล้านบาท หรือคิดเป็น 88% ของกรอบลงทุนทั้งปี ซึ่งสิ้นสุดการดำเนินการแล้ว และรัฐวิสาหกิจปีปฏิทิน (ตั้งแต่เดือนมกราคม 2565 – เดือนกันยายน 2565) 9 แห่ง จำนวน 161,558 ล้านบาท หรือคิดเป็น 103% ของแผนเบิกจ่ายสะสม ซึ่งอยู่ระหว่างการดำเนินการเบิกจ่ายอีก 3 เดือน (เดือนตุลาคม 2565 – เดือนธันวาคม 2565)
รวมถึงสิ้นปีงบประมาณ 2565 รัฐวิสาหกิจ มีโครงการลงทุนขนาดใหญ่หลายโครงการที่สามารถเบิกจ่ายได้เป็นไปตามแผน อาทิ โครงการรถไฟฟ้าสายสีม่วง ช่วงเตาปูน-ราษฎร์บูรณะ, โครงการรถไฟฟ้าสายสีส้ม ช่วงศูนย์วัฒนธรรม-มีนบุรี ของการรถไฟฟ้าขนส่งมวลชนแห่งประเทศไทย (รฟม.) โครงการก่อสร้างรถไฟ สายบ้านไผ่-มหาสารคาม-ร้อยเอ็ด-มุกดาหาร-นครพนม, โครงการก่อสร้างรถไฟทางคู่ ช่วงนครปฐม-ชุมพร, โครงการรถไฟความเร็วสูงไทย-จีน ระยะที่ 1 (ช่วงกรุงเทพ-นครราชสีมา) ของการรถไฟแห่งประเทศไทย
สำหรับโครงการที่ผลการเบิกจ่ายไม่เป็นไปตามแผน เช่น โครงการปรับปรุงกิจการประปาแผนหลัก ครั้งที่ 9 ของการประปานครหลวง (กปน.) และโครงการทางพิเศษสายพระราม 3-ดาวคะนอง-วงแหวนรอบนอกตะวันตก ของการทางพิเศษแห่งประเทศไทย (กทพ.)
“ในปีงบประมาณ 2565 ที่ผ่านมา แม้ว่ารัฐวิสาหกิจยังคงได้รับผลกระทบสะสมจากสถานการณ์การแพร่ระบาดของโรคโควิด-19 แต่รัฐวิสาหกิจปีงบประมาณ ได้มีการเร่งรัดการเบิกจ่ายงบลงทุนหลังจากสถานการณ์คลี่คลาย และดำเนินการตามมาตรการเร่งรัดการเบิกจ่าย ส่งผลให้มีผลการเบิกจ่ายสะสมสูงกว่า 88% ซึ่งสูงที่สุดในรอบ 5 ปีที่ผ่านมา โดยอย่างไรก็ตาม ยังมีรัฐวิสาหกิจปีปฏิทิน ที่อยู่ระหว่างการดำเนินการเบิกจ่ายในไตรมาสสุดท้ายของปี 2565 ซึ่ง สคร. จะกำกับติดตามการเบิกจ่ายของรัฐวิสาหกิจอย่างใกล้ชิด เพื่อผลักดันการลงทุนของรัฐวิสาหกิจให้เป็นไปตามเป้าหมาย และเพื่อให้การเบิกจ่ายงบลงทุนของรัฐวิสาหกิจช่วยผลักดันเศรษฐกิจของประเทศต่อไป” นางปานทิพย์ กล่าวว่า